กสิกรจับทีโอทีกู้บ้านแถมเน็ตชิงโชครถยนต์
กสิกรไทยจับมือทีโอที มอบสิทธิสื่อสารครบวงจรลูกค้าสินเชื่อบ้าน
26 ก.ค. 2555

กสิกรไทยจับมือทีโอที มอบสิทธิสื่อสารครบวงจรลูกค้าสินเชื่อบ้าน
นายชาติชาย พยุหนาวีชัย รองกรรมการผู้จัดการ ธนาคารกสิกรไทย เปิดเผยว่า ธนาคารได้ร่วมกับบริษัท ทีโอที เปิดโครงการ “@ Home Banking Solution Version 1.0” ให้ลูกค้าสินเชื่อบ้านกสิกรไทยเก่าใหม่ รับสิทธิบริการสื่อสารครบวงจรจากทีโอที ทั้งโทรศัพท์บ้าน ไฮสปีดอินเทอร์เน็ต ไอพีทีวี ตั้งแต่วันที่ 1 ส.ค.28 ธ.ค. 2555 ตั้งเป้าลูกค้าร่วมโครงการ 8,000 ราย วงเงินสินเชื่อ 1.6 หมื่นล้านบาท
ทั้งนี้ ลูกค้าสินเชื่อบ้านกสิกรไทย ที่มีวงเงินกู้ตั้งแต่ 1 ล้านบาทขึ้นไปและทำประกันชีวิตพิทักษ์สินโฮม จะได้รับโทรศัพท์บ้าน Reach พร้อมติดตั้งฟรี มูลค่ารวม 3,949 บาท ใช้บริการโชว์เบอร์ฟรี 6 เดือน โปรโมชันแพ็กเกจการใช้โทรศัพท์บ้าน Smile Talk เริ่มต้น 200 บาทต่อเดือน Smart Home โปรโมชันเหมาจ่ายอินเทอร์เน็ตพร้อมโทรศัพท์แบบครบวงจรค่าบริการรายเดือนเริ่มต้น 890 บาท/เดือน และได้ HiSpeed Internet 
สำหรับลูกค้าที่ขอสินเชื่อบ้านภายในวันที่ 30 ก.ย. และจดจำนองภายในวันที่ 15 ต.ค.นี้ ยังได้รับสิทธิอัตราดอกเบี้ย 0% นาน 6 เดือน และลุ้นรับรถยนต์ BMW ซีรีส์ 5 จำนวน 1 รางวัล และ New IPad 49 รางวัล มูลค่ารวม 5 ล้านบาท
ธนาคารกสิกรไทย ตั้งเป้ามีลูกค้าสินเชื่อบ้านกสิกรไทย เข้าร่วมโครงการ “@ Home Banking Solution Version 1.0” ประมาณ 8,000 ราย หรือวงเงินสินเชื่อประมาณ 16,000 ล้านบาท ส่วนสินเชื่อบ้านกสิกรไทยในปี 55 ตั้งเป้าไว้ที่ 50,000 ล้านบาท โดยในช่วง 6 เดือนแรก (ม.ค.ก.ค.) ที่ผ่านมา ธนาคาร ฯสามารถปล่อยสินเชื่อบ้านได้แล้ว 25,022 ล้านบาท จากเป้าที่ตั้งไว้ 6 เดือนที่ 24,367 ล้านบาท หรือเกินเป้าที่ตั้งไว้ 655 ล้านบาท